Rahina Galungan lan Kuningan sané kasanggra nem bulan ngatiban, wantah sinalih tunggil rahina ageng umat hindu ring Bali. Pinaka cihna rahinan puniki pastika prasida kapanggih wénten penjor ring abian umah anaké lan banten sané kaangén ring puri utawi umah soang-soang lan kabakta ka pura. Nanging ring panglimbak jaman sakadi mangkin, akéh budaya dura negara sané macelep lan ngrasukin budaya Baliné. Parindikan punika prasida kacingak ri kala ngaryanin pénjor, sané mangkin ngancan ngakéhang variasi-nyané. Manut Manggala PHDI Bali, Gusti Ngurah Sudiana parindikan puniki wantah sangkaning panglimbak ring wewidangan seni. Santukan wénten tigang unsur sané sapatutnyané kadagingin, inggihan Satyam utawi kadharman, Siwan utawi kasucian, lan Sundaram utawi kalanguan.
“Kahanan sakadi mangkin punika wantah ngisinin Sundaram, punika nénten ja kenapi selami manut ring tattwa, étika, lan susilanyané,” baos dané (30/5). Nanging yéning variasi keindahan punika nénten manut ring ajahan tattwa, kapastika tatujon pénjor nénten kapolihang. Kénten taler ri kala ngaryanin upakara bebantenan sané ngancan modéren sakadi jamanné mangkin. Sudiana mikelingin mangda variasi sampunang lempas tekén ajahan lan kepatutannyané napi malih nénten nyikut ékonomi padidi. “Yéning anaké nika madué jinah akeh nénten ja kenapi makarya penjor lan bantén sané mewah, nanging becikang jinah punika taler katurin dados punia,” tuturnyané. Santukan tatujonné wantah yadnya nénten kaangén pamer artha brana, Sudiana ngwéwéhin ri kala pénjor lan banten nénten manut ring tattwa lan susila punika kaaptiang patut kaselehin.
PHDI rutin nglaksanayang sakancan saseleh lan monitoring utawi sosialisasi antuk pula-pali yadnya lan étéh-étéhnyané sakadi ring penjor lan banten.
“Titiang setata nglaksanyang pakéling lan sosialisasi inggihan ring media cetak utawi ring media elektronik,” tugesnyané. Nanging nénten ja wénten sanksi sané kasurat ring lontar utawi awig-awig sané lianan yéning wénten penjor lan bantén sané tén manut tattwa, wantah sanksi sosial kémanten sané prasida kapanggih anaké sakadi punika. Manut pangawi saking Gianyar, I Déwa Putu Tegeg midartayang wantah faktor ekonomi sané utama ngranayang variasi penjor lan banten sakadi mangkin. Pangawi saking Abianbasé Gianyar puniki maosang saking panglimbak jamanné kasarengin antuk panglimbak ekonomi ring genah perkotaan kasarengin antuk gengsi sané sayan nincapang.
“Seni budaya sampunang kacingak saking materi kémanten nanging musti kacingak ésensinyané,” ujar Ki Jakawana parab sané lianan Dewa Tegeg manggihin kahanan puniki. Santukan artha brana lan sané ngancan ngaé manusané ngutamayang gengsi nénten ésensi ring pénjor lan banten punika. Sapatutnyané pénjor lan babantenan kakaryanin manut tattwa lan katurin dados yadnya suci sané luwih, sakadi étéh-étéh sané sampun kawarisin saking kawitanné i pidan. Déwa Tegeg ngwewehin nénten ja pelih anaké makarya penjor lan banten sakadi mangkin, sané masaput kain prada mabenang mas. Bantenné tegeh maraka inum-inuman kaleng, lan jaja blackforest, punika wantah nyihnayang kasugihanné. “Punika nénten ja pelih selami manut ring tattwa lan nénten lémpas tekén étéh-étéh utamanyané,” baosnyané. Santukan anaké sané sibuk lan madué jinah akéhan numbas banten lan pénjor, sané ajinné ngantos duang yuta rupiah. Punika mawinan Déwa Tegeg mikelingin malih mangda désa pakraman nincapang antuk membentengi adat budaya Baliné ring tengahing arus globalisasi. “Yéning désa pakraman kuat kapastika budaya saking dura negara sané lian kéweh ngranjing,” aptinnyané. Kénten taler wantuan pemerintah majeng désa pakraman, mangda nincapang wantuannyané mangda prasida ngayomin krama Baliné. c09
ban_Latn ban_Latn ban_Latn ban_Latn ban_Latn